# Raportul Anual de Implementare POAT 2014-2020, aferent anului 2017

# Rezumat pentru cetățeni

**Programul Operaţional Asistenţă Tehnică 2014 – 2020 (POAT)** a fost aprobat de Comisia Europeană în data de 18.12.2014 prin Decizia CE nr. C(2014) 10221 şi a fost lansat în anul 2015.

**Obiectivul** POAT este *de a asigura sprijinul necesar implementării eficiente şi transparente a fondurilor ESI alocate României în cadrul Politicii de Coeziune a UE.*

**Alocarea FEDR** pentru POAT este de 212.765.958 euro, la care se adaugă contribuția națională 38.448.062 euro, rezultând o alocare totală de **251.214.020** **euro**.

Până la 31 decembrie 2017, la nivelul Autorității de Management pentru POAT au fost depuse 77 de proiecte, dintre care 50 au fost contractate, fiind efectuate plăți (FEDR și buget de stat) către beneficiari în valoare totală de 50,80 mil. euro, după cum urmează:

* **în cadrul axei prioritare** **1**, din cele 13 proiecte depuse au fost contractate 10, cu o valoare totală eligibilă de 20,22 mil. euro, din care FEDR 17,12 mil. euro, rata de contractare ajungând la 25,33%.

Pe parcursul anului 2017, prin proiectele implementate în cadrul acestei axe, au fost atinse următoarele rezultate:

* instruirea personalului Ministerului Afacerilor Interne și a structurilor sale subordonate, în calitate de beneficiari POIM și POC - sesiunile de formare s-au desfășurat în perioada aprilie-octombrie 2017, în urma cărora au fost certificate 280 de persoane (*beneficiar Ministerul Afacerilor Interne*);
* dezvoltarea capacităţii de management al portofoliului de proiecte, inclusiv sprijin pentru pregătirea acestora, în domeniul TI&C din POC, prin: elaborarea schemei de granturi pentru Next-Generation Network; lansarea, spre consultare publică, în data de 20 septembrie 2017, a schemei de ajutor de stat aferentă Acţiunii 2.1.1 „Îmbunătăţirea infrastructurii în bandă largă şi a accesului la internet” din cadrul O.S 2.1, Axa prioritară 2 POC; continuarea sprijinului acordat pentru definitivarea unor documentații, precum: Sistemul Informatic Integrat de Emitere a Actelor de Stare Civilă (Ministerul Afacerilor Interne), Biblioteca digitală a României (Ministerul Comunicațiilor și Societății Informaționale), Sistem Informatic Național de Management al Persoanelor cu Dizabilități și Invaliditate (Autoritatea Națională pentru Persoanele cu Dizabilități), Sistem Informatic de Management al Școlarității (Ministerul Educației Naționale) (*beneficiar Ministerul Comunicațiilor și Societății Informaționale*);
* coordonarea implementării Strategiei Integrate de Dezvoltare Durabilă a Deltei Dunării, prin asigurarea sistemului de helpdesk funcțional pentru beneficiarii Investițiilor Teritoriale Integrate - Delta Dunării, în vederea sprijinirii acestora în procesul de elaborare a propunerilor de proiecte și actualizarea portofoliului propus în SIDD DD (*beneficiar Asociația de Dezvoltare Intercomunitară pentru instrumentul financiar Investiții Teritorial Integrate Delta Dunării*);
* asigurarea de asistență pentru Compania Națională de Administrare a Infrastructurii Rutiere și CFR în vederea îndeplinirii condiționalităților ex-ante POIM privind consolidarea capacității administrative, inclusiv prin contractarea de experți pentru sprijin instituțional în vederea îmbunătățirii sectorului de drumuri, studiu strategic pentru analiza opțiunilor Centura București, înființarea și operaționalizarea Autorității de Reformă Feroviară, evaluarea sistemului de control intern CNAIR și ANAR, suport Metrorex în elaborarea documentației pentru proiectarea secțiunii 2 a liniei de metrou 5 (*beneficiar Ministerul Fondurilor Europene prin Autoritatea de Management pentru Programul Operațional Infrastructură Mare*).

În ceea ce privește progresul financiar, la nivelul acestei axe au fost efectuate plăți FEDR în valoare totală de 2,43 mil. euro și, respectiv, plăți de la bugetul de stat pentru asigurarea contribuției publice solicitată de Asociația de Dezvoltare Intercomunitară pentru instrumentul financiar Investiții Teritorial Integrate Delta Dunării (ADI ITI DD), în valoare de 0,13 mil. euro.

* **în cadrul** **axei prioritare 2**, au fost depuse 42 de proiecte, fiind semnate contracte/decizii de finanțare pentru 26 dintre acestea, în valoare eligibilă totală de 35,04 mil. euro, din care FEDR 29,67 mil. euro, rata de contractare ajungând la 53,32%.

În anul 2017 au fost finalizate o serie de proiecte în cadrul acestei axe, care au vizat:

* evaluarea proiectelor primite în cadrul Axei prioritare 2 POC (*beneficiar Organismul Intermediar pentru Promovarea Societății Informaționale*);
* auditul tehnic al lucrărilor aferente obiectivului de investiții „Reabilitarea secțiunilor de cale ferată București Nord-București Băneasa și Fetești-Constanța” (*beneficiar Ministerul Fondurilor Europene prin Autoritatea de Management pentru POS Transport*);
* sprijinirea procesului de desemnare în contextul finalizării cerințelor pentru aplicațiile informatice (*beneficiar Ministerul Fondurilor Europene prin Direcția Coordonare Sistem și Monitorizare*)
* monitorizarea durabilității proiectelor POS CCE pe parcursul anului 2016 (*beneficiar Organismul Intermediar pentru Energie – în calitate de Organism Intermediar al POS CCE*).

În ceea ce privește proiectele aflate încă în implementare la sfârșitul anului 2017, acestea sunt dedicate:

* asigurării sprijinului logistic pentru funcționare pentru o serie de structuri implicate în coordonarea și controlul FESI, precum *Autoritatea de Certificare și Plată, Autoritatea de Audit, Organismul Intermediar pentru Promovarea Societății Informaționale, Ministerul Fondurilor Europene - pentru structurile de coordonare FESI și Autoritățile de Management pentru POIM/POS Transport/ POS Mediu, POAT, POC/POS CCE*;
* monitorizării durabilității proiectelor POS CCE (*beneficiari Agențiile de Dezvoltare Regională Vest, Nord Est, Nord Vest, Sud Vest Oltenia, Centru, Sud Muntenia și Sud Est – în calitate de Organisme Intermediare ale POS CCE*);
* evaluării proiectelor primite în cadrul Axei prioritare 1 POC și verificării administrative a cererilor de rambursare (*beneficiar Organismul Intermediar pentru Cercetare*);
* monitorizării proiectelor, managementului financiar, verificării achizițiilor pentru perioada de programare 2014-2020, cât și pentru închiderea exercițiului financiar 2007-2013 (*beneficiar Organismul Intermediar pentru Promovarea Societății Informaționale*);
* asistenței pentru închiderea POSM și POST, prin elaborarea Raportului Final de Implementare pentru POSM și POST 2007-2013, elaborarea unui Ghid pentru beneficiarii proiectelor finanțate din POIM, colectarea informațiilor și pregătirea cadrului financiar pentru infrastructura rutieră și feroviară pentru perioada 2014-2020 (*beneficiar Ministerul Fondurilor Europene prin Autoritatea de Management pentru Programul Operațional Infrastructură Mare*).

Referitor la stadiul plăţilor, în cadrul acestei axe au fost efectuate plăți FEDR în valoare de 3,23 mil. euro și de la bugetul de stat pentru asigurarea contribuției publice solicitate de Agențiile pentru Dezvoltare Regională în valoare totală de 0,26 mil. euro.

* **în cadrul** **axei prioritare 3**, au fost semnate contracte/decizii de finanțare pentru 14 din cele 22 proiecte depuse. Valoarea eligibilă totală a acestor contracte este de 71,52 mil. euro, din care FEDR 60,57 mil. euro, gradul de contractare la nivel de axă ajungând la 64,56%.

Proiectele contractate și aflate în implementare în cadrul acestei axe se axează pe formarea continuă a personalului din cadrul sistemului de coordonare, gestionare și control al fondurilor ESI, în vederea gestionării eficiente a acestora, precum și pe asigurarea resurselor financiare pentru remunerarea personalului din sistemul de coordonarea și control al FESI și din sistemul de management al POAT, POIM și POC.

În luna septembrie 2017 a fost finalizat proiectul Ministerului Mediului care viza formarea profesională a personalului autorităților competente pentru protecția mediului privind evaluarea impactului asupra mediului și evaluarea de mediu pentru perioada 2014-2020, urmare implementării acestuia fiind formate 392 persoane.

Până la 31 decembrie 2017, în cadrul acestei axe, au fost efectuate plăți către beneficiari în valoare totală de 44,75 mil. euro FEDR.

În contextul celor de mai sus, gradul ridicat de contractare înregistrat la nivelul axei prioritare 3 este datorat, în principal, finanțării rambursării cheltuielilor salariale acordate personalului implicat în coordonarea, gestionarea și controlul fondurilor ESI.

Valoarea eligibilă totală a cheltuielilor incluse în declarațiile trimise la Autoritatea de Certificare și Plată, până la 31 decembrie 2017, este de 58,09 mil. euro, din care 49,20 mil. euro FEDR, reprezentând 23,12% din alocare.

Având în vedere prevederile art. 130, alin. (1) din Regulamentul (UE) nr. 1303/2013, conform cărora rambursările de la CE reprezintă 90% din suma solicitată de ACP prin aplicațiile intermediare de plată, până la sfârșitul anului 2017, Comisia Europeană a transferat în conturile ACP 44,59 mil. euro FEDR, reprezentând 21% din alocare.

Pe parcursul anului 2017, în contextul asigurării continuității intervențiilor POAT desfășurate începând cu anul 2015, au fost **implementate următoarele** **acţiuni**:

* retransmiterea către Autoritatea de Audit, în data de 20 martie 2017, a pachetului de desemnare pentru POAT 2014-2020, ca urmare a procesului dereorganizare instituțională din luna ianuarie 2017, astfel încât să poată fi demarată **misiunea privind conformitatea sistemului de management și control** instituit pentru POAT 2014-2020;
* **transmiterea către Comisia Europeană**, în data de 27 iulie 2017, prin sistemul informatic SFC2014, **a ordinului privind** **desemnarea** Ministerului Dezvoltării Regionale, Administrației Publice și Fondurilor Europene ca Autoritate de Management și Ministerul Finanțelor Publice ca Autoritate de Certificare pentru POAT;
* **revizuirea Ghidului Solicitantului** **POAT 2014-2020** – ***Condiții specifice*** în vederea integrării modificărilor instituționale și legislative, precum şi pentru facilitarea procesului de pregătire şi depunere a cererilor de finanţare prin intermediul aplicației informatice MySMIS2014; urmare aprobării noului Ghid prin Ordinul ministrului delegat pentru fonduri europene nr. 6789/14.11.2017, în data de 14 noiembrie 2017 au fost deschise apelurile de proiecte în MySMIS2014 pentru proiectele care mai trebuie depuse conform Planului de proiecte aferent anului 2017;
* consultarea membrilor Comitetului de Monitorizare pentru POAT în vederea **revizuirii Planului anual de proiecte 2015-2016,** precum și pentru **aprobarea Planului de proiecte aferent anului 2017**;
* **actualizarea** instrumentului de planificare al proiectelor - **Planul aferent anului 2017** (aprobat de membrii Comitetului de Monitorizare POAT în luna decembrie 2016), necesară atât datorită propunerilor de proiecte urgente, nou identificate, cât și ca urmare a nevoii de modificare a unor fișe de proiect deja aprobate; mai mult, în cadrul reuniunii Comitetului de Monitorizare POAT din luna decembrie 2017, a fost **supus consultării** membrilor și **Planul de proiecte aferent anului 2018**;
* **modificarea POAT**, necesară în vederea asigurării, în continuare, a resurselor financiare pentru remunerarea personalului FESI; astfel, la sfârșitul lunii noiembrie 2017, AM POAT a transmis, spre analiză, serviciilor Comisiei Europene propunerea de modificare a programului, ulterior supunerii acesteia, spre aprobare, membrilor CM prin procedură de consultare scrisă.

În ceea ce privește evaluările și activitățile de evaluare planificate conform Planului de Evaluare a POAT 2014-2020, pentru aplicarea dispozițiilor art. 56 din Regulamentul UE nr. 1303/2013, pe parcursul anului 2017 au fost înregistrate decalaje cu privire la punctele de reper stabilite și calendarul evaluărilor față de ceea ce este prevăzut în Plan. În acest context, primul raport de evaluare estimat a fi elaborat în anul 2017 nu a putut fi livrat din cauza unui blocaj înregistrat în etapa de evaluare a ofertelor cauzate, în principal, de:

- interpretarea diferită a modului de aplicare a prevederilor legale în materia achizițiilor publice privind evaluarea experienței experților implicați în proiect;

- reorganizări succesive ale ministerului.

Cu privire la problemele care au afectat performanța programului și măsurile adoptate la nivelul AM POAT, pe parcursul anului 2017, cele mai semnificative au fost ridicate de schimbările intervenite la nivelul conducerii unora dintre instituțiile beneficiare din POAT, supraîncărcarea cu sarcini a personalului, precum și de procesul de derulare a procedurilor de achiziție publică. Toate aceste aspecte au condus la nerespectarea calendarului de activități, precum și a graficului cererilor de rambursare a cheltuielilor, influențând, implicit, transmiterea aplicațiilor de plată și rambursarea cheltuielilor de către Comisia Europeană.

Astfel, în vederea accelerării implementării, AM POAT a inițiat organizarea unor seminarii cu toți beneficiarii POAT, în cadrul celor trei reuniuni desfășurate pe parcursul anului 2017, la care au participat peste 250 de persoane, au fost dezbătute/clarificate aspecte care vizează întreg ciclul de viață al unui proiect, începând de la etapa de evaluare și contractare a cererilor de finanțare și continuând cu elaborarea cererilor de rambursare și rapoartelor de progres, verificarea procedurilor de achiziție publică, amendarea contractelor/deciziilor de finanțare prin acte adiționale și/sau notificări, inclusiv clarificarea elementelor obligatorii de informare şi publicitate și planificarea asistenței tehnice pentru anul 2018.

Organizarea acestor seminarii va continua și pe parcursul anului 2018, principalele puncte de pe ordinea de zi a următoarelor sesiuni/reuniuni de lucru urmând să fie problemele întâmpinate de beneficiari pe parcursul derulării procedurilor de achiziție publică, pe de-o parte, și măsurile de simplificare identificate în cadrul acestor seminarii, pe de altă parte.